КъБКъУ-м и медицинэ къудамэр илъэс 50 ирокъу
Къэбэрдей-Балъкъэр къэрал университетым и медицинэ факультетыр къызэрызэIуахрэ илъэс 50 зэрырикъум теухуа махуэшхуэ концерт иджыблагъэ екIуэкIащ. Абы щагъэлъэпIащ цIыху гъащIэр къегъэлыным хуэлажьэ дохутырхэр гъэхьэзырыным зи гуащIэ хэзылъхьа егъэджакIуэхэр, а IэщIагъэр къыхэзыха студентхэр.
ЗэIущIэ гуапэм хэтащ КъБР-м и Правительствэм и УнафэщI Мусуков Алий, УФ-м и Къэрал Думэм и депутат Геккиев Заур, республикэм и Парламентым социальнэ политикэмкIэ, лэжьыгъэмрэ узыншагъэр хъумэнымкIэ и комитетым и унафэщI Къэжэр Хъусен, КъБР-м узыншагъэр хъумэнымкIэ и министр Расторгуевэ Светланэ, КъБР-м щэнхабзэмкIэ и министрым и къуэдзэ Тау Ритэ, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэдзэ Геккиев СулътIан, КъБР-м и профсоюзхэм я федерацэм и унафэщI Амщокъуэ ФатIимэт, фIэкIыпIэншэ медицинэ страхованэмкIэ фондым и щIыналъэ къудамэм и унафэщIым и къуэдзэ Къуэжей Рустам, Налшык къалэ администрацэм и унафэщIым и къуэдзэ Ульбашев Ислъам, Ставрополь къэрал медицинэ университетым и проректор Амлаев Карен.
Мусуков Алий зэIущIэр къыщызэIуихым, КъБР-м и Iэтащхьэм къыбгъэдэкIыу КъБКъУ-м и медицинэ факультетым и лэжьакIуэхэм хъуэхъукIэ захуигъэзащ икIи къыхигъэщащ дохутырыр зэрымыIэщIагъэ къудейр, атIэ абы укъыхуигъэщIауэ зэрыщытын хуейр.
— КъБКъУ-м и медицинэ факультетым узыншагъэр хъумэнымкIэ IэнатIэм и унэтIыныгъэ псори къызэщIиубыдэу нобэ кафедрэ 17 зэриIэр си гуапэ мэхъу, — жиIащ Мусуковым.
Медицинэ факультетым адэкIи зегъэужьыныр мы зэманым япэ ирагъэщ Iуэху нэхъыщхьэхэм ящыщ зыуэ зэрыщытар жиIащ университетым и ректор Алътуд Юрий икIи къыхигъэщащ дэтхэнэ зы студентми и зэфIэкIыр къыщызэкъуихыфын хуэдэу щытыкIэфIхэр къыхузэгъэпэщыныр къалэну зэрызыхуагъэувыжар.
— Медицинэ факультетым и лэжьыгъэр студентхэм иджырей зэманым декIу щIэныгъэ зэрыратынум хуэдэу гъэпсащ. Абы и лэжьакIуэхэм дунейпсо медицинэ щIэныгъэм хэлъхьэныгъэфIхэр хуащI, — жиIащ КъБР-м узыншагъэр хъумэнымкIэ и министр Расторгуевэ Светланэ.
КъБКъУ-м и медицинэ факультетым и декан, медицинэ щIэныгъэхэм я доктор, профессор Мизиев Исмэхьил тепсэлъыхьащ я къудамэр зэрызэфIэувам. Абы жиIахэм къызэрыхэщамкIэ, факультетым и егъэджакIуэхэм я процент 95-р езым иригъэджащ.
— КъБКъУ-м и медфакым щеджахэр ехъулIэныгъэхэр яIэу ди республикэм и мызакъуэуи, нэгъуэщI щIыналъэхэми щолажьэ, — жиIащ Мизиевым. — Ди лэжьыгъэм адэкIи зедгъэужьыну зыхуэдгъэуважа мурадхэм ящыщщ университетым ядернэ медицинэмкIэ центр къыщызэIутхыныр. Узыфэ зэмылIэужьыгъуэхэр къэхутэнымкIэ, гъэхъужынымкIэ ар нобэ дызыхуэныкъуэ икIи щIэупщIэ зиIэ унэтIыныгъэхэм ящыщщ.
УФ-м и Къэрал Думэм и депутат Геккиев Заур университетым и унафэщIхэм фIыщIэ яхуищIащ лэжьыгъэ купщIафIэ зэрырагъэкIуэкIымкIэ икIи тыгъэ яхуищIащ туе жыгыщIэ цIыкIухэр.
Медицинэ факультетым и лэжьакIуэ нэхъыфIхэр щIыхь, фIыщIэ тхылъхэмкIэ ягъэпэжащ.
Пшыхьым кърихьэлIахэм я нэгу зрагъэужьащ КъБКъУ-м и «Амикс», «Каллисто», «Къафэ» гупхэм.
Дол Иннэ.
